《登北高峰一首》
宋代·周紫芝

鼓楫去故里，携孥客东吴。湖山森照耀，鱼鸟相嬉娱。

举目见两高，欲上徒嗟吁。人言不可往，无路登云衢。

尽力贾馀勇，遂复酬宿逋。白鸟入苍烟，灭没在太虚。

晓日沸晹谷，万川纳归墟。海门豁中开，怒涛喧朝晡。

尽注百丈江，拱揖朝伍胥。银湖大如许，仅可方覆盂。

诸峰如培塿，琐细不足图。寸眸一俯仰，八极无遗馀。

第恨苍凉日，悠悠迫悬车。临风一怅惘，言旋戒危涂。

作者简介：周紫芝（1082-1155），南宋文学家。字少隐，号竹坡居士，宣城（今安徽宣州市）人。绍兴进士。高宗绍兴十五年，为礼、兵部架阁文字。高宗绍兴十七年（1147）为右迪功郎敕令所删定官。历任枢密院编修官、右司员外郎。绍兴二十一年（1151）出知兴国军（治今湖北阳新），后退隐庐山。交游的人物主要有李之仪、吕好问吕本中父子、葛立方以及秦桧等，曾向秦桧父子献谀诗。约卒于绍兴末年。著有《太仓稊米集》、《竹坡诗话》、《竹坡词》。有子周畴。